Swafoto

Swafoto atau selfie (/ˈselfiː/) merupakan satu bentuk fotografi potret sendiri, biasanya diambil dengan menggunakan kamera digital ataupun telefon bimbit berkamera yang dipegang dengan tangan ataupun disokong menggunakan kayu penyokong khas.
Gambar swafoto sering dikongsikan di media sosial seperti Facebook, Instagram dan Twitter dan ia biasanya dilakukan dalam keadaan yang santai dan kasual. Kebanyakan swafoto diambil dengan kamera dipegang pada jarak satu lengan atau dipantulkan pada cermin dan bukannya menggunakan pemasa sendiri. Kayu swafoto boleh digunakan untuk meletakkan kedudukan kamera lebih jauh daripada subjek, membolehkan lebih banyak subjek yang boleh disertakan pada kamera.

Peristilahan

Perkataan sumber yang menggambarkan konsep ini, iaitu selfie, pertama kali dijumpai dalam satu forum internet di Australia bertajuk 'Dr Karl Self-Serve Science Forum' bertarikh 13 September 2002 ditulis Nathan Hope, salah seorang pengguna forum tersebut:
"Um, drunk at a mates 21st, I tripped ofer (sic) and landed lip first (with front teeth coming a very close second) on a set of steps. I had a hole about 1cm long right through my bottom lip. And sorry about the focus, it was a selfie."
Sementara itu, istilah terjemahan yang dipadankan di Nusantara iaitu swafoto pertama kali diciptakan di Indonesia lalu merebak penggunaannya dalam media negara tersebut. Ia pertama kali digunakan pakai media cetak dan elektronik di luar Indonesia pada 19 Oktober 2016 dalam akhbar Sinar Harian di Malaysia.
Perkataan selca (kependekan self camera - "kamera diri"). turut disinonimkan terutamanya dalam konteks hiburan dan selebriti di Korea Selatan.

Sejarah

Robert Cornelius, seorang perintis Amerika dalam fotografi, menghasilkan daguereotaipe bagi dirinya pada tahun 1839 yang juga merupakan gambar foto pertama bagi seorang manusia. Oleh kerana proses tersebut lambat, dia sempat membuka kanta, mengambil gambar dalam masa seminit atau lebih, dan kemudiannya memasang kembali penutup kanta. Dia merekodkan di belakangnya, "Gambar cahaya pertama yang pernah diambil. 1839."
Penampilan sulung kamera kotak Kodak Brownie mudah alih pada tahun 1900 membawa kepada gambar fotografik sendiri yang menjadi teknik yang lebih meluas. Cara tersebut biasanya dengan menggunakan cermin dan menstabilkan kamera sama ada pada objek berhampiran ataupun pada tripod melihat pada pemidang tilik di atas kotak. Grand Duchess Anastasia Nikolaevna dari Rusia, pada usia 13 tahun, merupakan salah seorang remaja pertama yang mengambil gambarnya sendiri menggunakan cermin untuk dihantar kepada seorang kawan pada tahun 1914. Dalam sekeping surat yang disertakan sekali dengan gambar tersebut, dia menulis, "Saya mengambil gambar saya sendiri dengan melihat pada cermin. Ia sangat sukar kerana tangan saya menggigil."
Gambar foto sendiri berkembang pada tahun 1970an apabila kamera segera lahir sebagai satu medium baharu ekspresi sendiri, menangkap pemahaman diri peribadi yang tidak berperwatakan ke dalam individu yang konservatif dan membolehkan golongan amatur belajar ilmu fotografi dengan hasil serta-merta. Amalam ini beralih secara semula jadi merentasi kamera digital setelah ia menggantikan kamera filem semasa permulaan alaf baharu.
Konsep memuat naik gambar foto sendiri berkumpulan ke internet, walaupun dengan kamera pakai buang dan bukannya dengan telefon pintar, berakar-umbi pada sebuah laman sesawang yang direka oleh rakyat Australia pada September 2001, termasuklah gambar yang diambil lewat 1990an (ditangkap oleh Internet Archive pada April 2004).
Seawal tahun 2003, seorang ahli seni media dari Itali bernama Alberto Frigo mula mengambil gambar setiap objek yang digunakan oleh tangan kanannya. Projek jangka masa panjang tersebut menghasilkan koleksi gambar swafoto berkategori pertama yang menunjukkan ahli seni tersebut setiap kali dia menggosok gigi, setiap kali dia memakai minyak wangi, dsb.
Telefon bimbit Sony Ericsson Z1010, dilancarkan lewat tahun 2003, memperkenalkan konsep kamera hadapan. Kamera hadapan Z1010 mempunyai sensor untuk swafoto dan panggilan video.